**Raportti Kioton pöytäkirjan mukaisten velvoitteiden täyttämiseksi myönnetystä lisäajasta**

Tämä raportti ja siihen liitetyt komission yksiköiden valmisteluasiakirjat muodostavat unionin raportin Kioton pöytäkirjan 3 artiklan 1 kohdan mukaisten velvoitteiden täyttämiseksi myönnetystä lisäajasta Kioton pöytäkirjan mukaisella ensimmäisellä velvoitekaudella. Tätä raporttia edellytetään asetuksen (EU) N:o 525/2013[[1]](#footnote-1) 22 artiklassa, ja se on Kioton pöytäkirjan osapuolten kokouksena toimivan osapuolten konferenssin päätöksen 13/CMP.1 3 kappaleen mukainen. Tämä raportti ja siihen liitetyt asiakirjat toimitetaan UNFCCC:lle.

Raportissa annettujen tietojen avulla on helpompi arvioida, missä määrin unioni on noudattanut Kioton pöytäkirjan 3 artiklan 1 kohdan mukaisia velvoitteitaan ensimmäisellä velvoitekaudella. Arviointi tehdään vertailemalla niiden yksiköiden määrää, jotka ovat voimassa ensimmäisellä velvoitekaudella ja jotka poistetaan velvoitteiden täyttämiseksi myönnetyn lisäajan päätyttyä, ja yhteenlaskettuja päästöjä ensimmäisellä velvoitekaudella.

**Kioton yksiköiden poisto**

Euroopan unioni (silloinen Euroopan yhteisö) ja sen jäsenvaltiot ratifioivat Kioton pöytäkirjan 31. toukokuuta 2002. EU ja sen jäsenvaltiot täyttävät Kioton pöytäkirjan 3 artiklan 1 kohdan mukaiset velvoitteensa yhteisesti kyseisen pöytäkirjan 4 artiklan määräysten mukaisesti. Ratifioinnin hetkellä jäsenvaltioita oli 15: Itävalta, Belgia, Tanska, Saksa, Kreikka, Suomi, Ranska, Irlanti, Italia, Luxemburg, Alankomaat, Portugali, Espanja, Ruotsi ja Yhdistynyt kuningaskunta. Unioni (silloinen yhteisö) koostui näistä samoista jäsenvaltioista myös Kioton pöytäkirjan hyväksymisen hetkellä joulukuussa 1997. Kioton pöytäkirjan 4 artiklan 4 kohdan mukaan 13 jäsenvaltion liittyminen unioniin pöytäkirjan hyväksymisen jälkeen ei vaikuta ensimmäisen velvoitekauden velvoitteisiin.

Poistettujen yksiköiden määrä on EU:n osalta 15 jäsenvaltion poistotileillä rekistereissä olevien yksiköiden summa. Poistettujen yksiköiden kokonaismäärä Kioton pöytäkirjan 3 artiklan 1 kohdan mukaisten velvoitteiden täyttämiseksi myönnetyn lisäajan päätyttyä ensimmäisellä velvoitekaudella on EU:n osalta 18 843 518 768. Jäljempänä olevassa taulukossa esitetään yksiköiden kokonaismäärä kussakin mainituista 15 jäsenvaltiosta.

|  |  |
| --- | --- |
|  | Yksiköiden kokonaismäärä poistotilillä  |
| Itävalta | 414 658 054 |
| Belgia | 626 316 229 |
| Tanska | 297 984 143 |
| Suomi | 338 353 531 |
| Ranska | 2 538 856 531 |
| Saksa | 4 706 574 671 |
| Kreikka | 598 504 091 |
| Irlanti | 308 508 846 |
| Italia | 2 479 638 840 |
| Luxemburg | 60 116 132 |
| Alankomaat | 997 119 267 |
| Portugali | 362 098 075 |
| Espanja | 1 791 980 049 |
| Ruotsi | 305 573 749 |
| Yhdistynyt kuningaskunta | 3 017 236 560 |

**Kioton yksiköiden siirto**

EU:n rekisterin päästöoikeustileillä oleva sallittujen päästömääräyksiköiden kokonaismäärä, jota EU pyytää siirrettäväksi Kioton pöytäkirjan mukaiselta ensimmäiseltä velvoitekaudelta toiselle velvoitekaudelle, on 2 124 109 368.

Jäsenvaltioiden päästöoikeustileillä oleva yksiköiden kokonaismäärä, jota jäsenvaltiot pyytävät siirrettäväksi, ilmoitetaan jäsenvaltioiden raporteissa, jotka koskevat Kioton pöytäkirjan mukaisten velvoitteiden täyttämiseksi myönnettyä lisäaikaa.

1. **Euroopan parlamentin ja neuvoston asetus (EU) N:o 525/2013, annettu 21 päivänä toukokuuta 2013, järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta (EUVL L 165, 18.6.2013, s. 13–40).** [↑](#footnote-ref-1)